Návrh ROZHODNUTIE RADY o pozícii, ktorú má Únia zaujať vo Výbore pre spoluprácu zriadenom Dohodou o spolupráci a colnej únii medzi Európskym hospodárskym spoločenstvom a Sanmarínskou republikou, pokiaľ ide o ustanovenia o koordinácii systémov sociálneho zabezpečenia /* COM/2012/0157 final - 2012/0080 (NLE) */





DÔVODOVÁ SPRÁVA 1. Kontext návrhu Dôvody a ciele návrhu Článok 22 Dohody o spolupráci a colnej únii medzi Európskym hospodárskym spoločenstvom a Sanmarínskou republikou[1] (ďalej len „dohoda“) stanovuje, že Výbor pre spoluprácu prijme rozhodnutie o prijatí ustanovení na vykonanie zásad koordinácie systémov sociálneho zabezpečenia uvedených v článku 21 dohody. Všeobecný kontext Článok 21 dohody so San Marínom obsahuje ustanovenia o obmedzenej koordinácii medzi systémami sociálneho zabezpečenia členských štátov a San Marína. Aby sa mohli tieto zásady stanovené v článku 21 uplatňovať v praxi, je potrebné rozhodnutie Výboru pre spoluprácu zriadeného dohodou. Niekoľko ďalších dohôd s tretími krajinami obsahuje podobné ustanovenia o koordinácii systémov sociálneho zabezpečenia. Tento návrh je súčasťou súboru návrhov, ktorý zahŕňa podobné návrhy v súvislosti s dohodami s Čiernou Horou, Albánskom a Tureckom. Prvý súbor obsahujúci podobné návrhy v súvislosti s Alžírskom, Marokom, Tuniskom, Chorvátskom, bývalou Juhoslovanskou republikou Macedónsko a Izraelom prijala Rada v októbri 2010[2]. Na účely stanovenia pozície, ktorú má zaujať Únia vo Výbore pre spoluprácu, je potrebné rozhodnutie Rady. Platné ustanovenia v oblasti návrhu Na úrovni Európskej únie sa systémy sociálneho zabezpečenia členských štátov koordinujú nariadením (ES) č. 883/2004[3] a jeho vykonávacím nariadením (ES) č. 987/2009[4]. Nariadením Rady (EÚ) č. 1231/2010[5] sa rozširujú ustanovenia nariadenia (ES) č. 883/2004 a nariadenia (ES) č. 987/2009 na štátnych príslušníkov tretích krajín, na ktorých sa dovtedy tieto ustanovenia nevzťahovali výhradne z dôvodu ich štátnej príslušnosti. Toto nariadenie sa už vzťahuje na zásadu sčítania poistných období získaných pracovníkmi, ktorí sú štátnymi príslušníkmi San Marína, v rôznych členských štátoch, pokiaľ ide o nárok na určité dávky, ako sa uvádza v článku 21 ods. 2 dohody so San Marínom. Súlad s ostatnými politikami a cieľmi Únie Cieľom dohody so San Marínom je podporovať komplexnú spoluprácu medzi EÚ a San Marínom a prispievať k sociálnemu a hospodárskemu rozvoju San Marína, ako aj k posilňovaniu vzťahov medzi EÚ a San Marínom. Vykonávanie ustanovení o koordinácii sociálneho zabezpečenia stanovených v článku 21 dohody posilní zvláštny vzťah so San Marínom, tak, ako to predpokladá článok 8 Zmluvy o Európskej únii a vyhlásenie č. 3 k uvedenému ustanoveniu. 2. VÝLEDKY KONZULTÁCIÍ SO ZAINTERESOVANÝMI STRANAMI A POSÚDENIA VPLYVU Konzultácie so zainteresovanými stranami Uvedený návrh týkajúci sa obmedzenej koordinácie systémov sociálneho zabezpečenia členských štátov a San Marína je takmer totožný s návrhmi, ktoré obsahuje súbor šiestich návrhov rozhodnutí asociačnej rady, respektíve rozhodnutí rady pre stabilizáciu a pridruženie, v súvislosti s Alžírskom, Marokom, Tuniskom, Chorvátskom, bývalou Juhoslovanskou republikou Macedónsko a Izraelom a ohľadom ktorých prijala Rada v októbri 2010 rozhodnutie o pozícii Európskej únie. Rada uskutočnila v roku 2010 podrobné rokovania o obsahu týchto rozhodnutí. Týmto rokovaniam predchádzala intenzívna diskusia so všetkými členskými štátmi v rámci Správnej komisie pre koordináciu systémov sociálneho zabezpečenia. Získavanie a využívanie expertízy Externá expertíza nebola potrebná. Posúdenie vplyvu Článok 21 dohody so San Marínom obsahuje zásady o obmedzenej koordinácii medzi systémami sociálneho zabezpečenia členských štátov a San Marína. Popritom niekoľko ďalších dohôd s tretími krajinami obsahuje podobné ustanovenia o koordinácii systémov sociálneho zabezpečenia. Všetky tieto dohody vyžadujú rozhodnutie príslušného orgánu zriadeného na základe týchto dohôd, aby sa zásady koordinácie mohli uplatňovať v praxi. Cieľom článkov v oblasti sociálneho zabezpečenia v týchto dohodách je, aby pracovník z príslušnej pridruženej krajiny mohol poberať určité dávky sociálneho zabezpečenia poskytované na základe právnych predpisov členského štátu (členských štátov), ktoré sa na neho vzťahujú alebo vzťahovali. Toto sa na základe reciprocity takisto uplatňuje na štátnych príslušníkov členských štátov EÚ, ktorí pracujú v pridruženej krajine. Keďže ustanovenia v návrhoch zahrnutých do tohto súboru návrhov v súvislosti so štyrmi krajinami (San Maríno, Čierna Hora, Albánsko a Turecko) sú takmer totožné – a takisto takmer totožné s prvým súborom šiestich rozhodnutí v súvislosti s Alžírskom, Marokom Tuniskom, Chorvátskom, bývalou Juhoslovanskou republikou Macedónsko a Izraelom, ktoré prijala Rada v októbri 2010, uľahčí sa tým uplatňovanie týchto ustanovení inštitúciami sociálneho zabezpečenia členských štátov. Môže to mať určité finančné dôsledky pre vnútroštátne inštitúcie sociálneho zabezpečenia vyplývajúce z uplatňovania týchto návrhov, keďže musia napríklad poskytovať dávky uvedené v článku 21 dohody so San Marínom. Tento článok sa však týka iba osôb, ktoré prispievajú alebo prispievali do vnútroštátneho systému sociálneho zabezpečenia príslušnej krajiny, ako sa stanovuje v jej vnútroštátnych právnych predpisoch. V každom prípade, v tejto etape môže byť zložité stanoviť presný vplyv týchto návrhov na vnútroštátne systémy sociálneho zabezpečenia. 3. právne prvky návrhu Zhrnutie navrhovaného opatrenia Tento návrh pozostáva z rozhodnutia Rady o pozícii, ktorú má Únia zaujať vo Výbore pre spoluprácu zriadenom dohodou so San Marínom, a z návrhu rozhodnutia Výboru pre spoluprácu v oblasti sociálneho zabezpečenia, ktoré je uvedené v prílohe. Navrhované rozhodnutie Výboru pre spoluprácu spĺňa požiadavku z článku 21 dohody so San Marínom týkajúcu sa takéhoto rozhodnutia s cieľom zaviesť zásady sociálneho zabezpečenia uvedené v predmetnom článku. Rozhodnutie preto obsahuje vykonávacie ustanovenia v súvislosti s tými ustanoveniami článku 21 dohody so San Marínom, na ktoré sa ešte nevzťahuje nariadenie (EÚ) č. 1231/2010. Okrem toho, navrhovaným rozhodnutím Výboru pre spoluprácu sa zabezpečuje, že sa ustanovenia týkajúce sa vývozu dávok a priznania rodinných dávok budú na základe reciprocity uplatňovať takisto na pracovníkov EÚ, ktorí sú legálne zamestnaní v San Maríne, a na ich rodinných príslušníkov, ktorí majú legálny pobyt v San Maríne. Právny základ Článok 218 ods. 9 Zmluvy o fungovaní Európskej únie v spojení s jej článkom 79 ods. 2 písm. b). Dánsko sa preto nezúčastní prijatia tohto rozhodnutia. Ani Írsko a Spojené kráľovstvo sa nezúčastnia prijatia tohto rozhodnutia, pokiaľ neoznámia svoje želanie zúčastniť sa prijatia a uplatňovania takého rozhodnutia. Neúčasť týchto krajín na rozhodnutí Rady nemá žiadny vplyv na ich účasť na rozhodnutí Výboru pre spoluprácu. Zásada subsidiarity Dohoda so San Marínom stanovuje zásady koordinácie systémov sociálneho zabezpečenia, ktoré sa musia uplatňovať rovnako všetkými členskými štátmi. Vykonávanie týchto zásad by preto malo podliehať jednotným podmienkam, čo je možné lepšie dosiahnuť na úrovni Únie. Zásada proporcionality Návrh je v súlade so zásadou proporcionality z týchto dôvodov: Členské štáty majú aj naďalej výlučnú právomoc pri určovaní, organizovaní a financovaní svojich vnútroštátnych systémov sociálneho zabezpečenia. Prostredníctvom návrhu sa iba v určitom rozsahu organizuje koordinácia systémov sociálneho zabezpečenia členských štátov a San Marína v prospech občanov týchto krajín. Okrem toho, návrh nemá vplyv na žiadne práva a povinnosti vyplývajúce z dvojstranných dohôd o sociálnom zabezpečení uzatvorených medzi členskými štátmi a San Marínom, pokiaľ sa v nich stanovuje priaznivejšie zaobchádzanie s príslušnými osobami. Návrhom sa minimalizuje finančná a správna záťaž pre vnútroštátne orgány, keďže je súčasťou súboru podobných návrhov, prostredníctvom ktorých sa zabezpečuje jednotné uplatňovanie ustanovení týkajúcich sa sociálneho zabezpečenia uvedených v dohodách o pridružení s tretími krajinami. Výber nástrojov Navrhované nástroje: rozhodnutie Rady (ktorého príloha obsahuje návrh rozhodnutia Výboru pre spoluprácu). Iné prostriedky by neboli primerané z týchto dôvodov: Pri navrhovanom opatrení neexistuje žiadna alternatívna možnosť. Článkom 21 dohody sa požaduje rozhodnutie Výboru pre spoluprácu. V článku 218 ods. 9 Zmluvy o fungovaní Európskej únie sa stanovuje rozhodnutie Rady na účely stanovenia pozícií, ktoré sa majú prijať v mene Európskej únie v orgáne zriadenom dohodou, pokiaľ sa tento orgán vyzve, aby prijal rozhodnutia s právnymi účinkami. 4. vplyv na rozpočet Návrh nemá žiadny vplyv na rozpočet Európskej únie. 5. NEPOVINNÉ PRVKY Zjednodušenie Návrh povedie k zjednodušeniu správnych postupov pre vnútroštátne orgány verejnej správy a zjednodušeniu správnych postupov pre súkromné subjekty. Ustanovenia v návrhu týkajúce sa koordinácie systémov sociálneho zabezpečenia pre štátnych príslušníkov San Marína sú takmer totožné s ustanoveniami, ktoré sa vzťahujú na štátnych príslušníkov ďalších pridružených krajín. Toto povedie k zjednodušeniu postupov a k menšej správnej záťaži pre vnútroštátne inštitúcie sociálneho zabezpečenia. Osoby, na ktoré sa vzťahuje návrh, nie sú konfrontované s rozdielnymi vnútroštátnymi ustanoveniami, pokiaľ ide o zásady sociálneho zabezpečenia uvedené v článku 21 dohody so San Marínom, a preto sa môžu namiesto nich spoľahnúť na jednotné ustanovenia v rámci Spoločenstva. Podrobné vysvetlenie návrhu A. Rozhodnutie Rady o pozícii, ktorú má zaujať Európska únia vo Výbore pre spoluprácu zriadenom dohodou o spolupráci a colnej únii so San Marínom, pokiaľ ide o ustanovenia o koordinácii systémov sociálneho zabezpečenia. Článok 1 Tento článok upravuje prijatie pozície EÚ vo Výbore pre spoluprácu EÚ – San Maríno. B. Priložený návrh rozhodnutia Výboru pre spoluprácu, pokiaľ ide o ustanovenia o koordinácii systémov sociálneho zabezpečenia uvedené v dohode. Časť I: Všeobecné ustanovenia Článok 1 V tomto článku sa na účely právnych predpisov členského štátu a na účely právnych predpisov San Marína vymedzujú pojmy „dohoda“, „nariadenie“, „vykonávacie nariadenie“, „členský štát“, „pracovník“, „rodinný príslušník“, „právne predpisy“, „dávky“ a „dávky spôsobilé na vývoz“ a odkazuje sa v ňom na nariadenie a vykonávacie nariadenie, pokiaľ ide o ďalšie pojmy používané v priloženom rozhodnutí. Článok 2 V súlade so znením článku 21 dohody so San Marínom sa v tomto článku vymedzujú osoby, na ktoré sa vzťahuje priložené rozhodnutie. Článok 3 Tento článok stanovuje nediskriminačné zaobchádzanie so všetkými osobami, na ktoré sa vzťahuje dohoda, pokiaľ ide o dávky sociálneho zabezpečenia spadajúce do rozsahu pôsobnosti dohody. Časť II Vzťahy medzi členskými štátmi a San Marínom Táto časť návrhu rozhodnutia sa vzťahuje na zásady uvedené v článku 21 ods. 4 dohody so San Marínom ako aj na recipročnú doložku, pokiaľ ide o štátnych príslušníkov členských štátov EÚ a ich rodinných príslušníkov, ako sa stanovuje v článku 21 ods. 2. Článok 4 V tomto článku sa uvádza zásada vývozu peňažných dávok, ako sa stanovuje v článku 21 ods. 4 dohody so San Marínom, a jasne sa uvádza, že táto zásada je obmedzená na dávky uvedené v článku 1 ods. 1 písm. i) priloženého rozhodnutia, v ktorom sa vymenúvajú dávky uvedené v tomto odseku. Časť III Rôzne ustanovenia Článok 5 V tomto článku sú uvedené všeobecné ustanovenia týkajúce sa spolupráce medzi členskými štátmi a ich inštitúciami na jednej strane a San Marínom a jeho inštitúciami na strane druhej, ako aj medzi oprávnenými osobami a príslušnými inštitúciami. Tieto ustanovenia sú podobné ustanoveniam článku 76 ods. 3, ods. 4, prvého a tretieho pododseku, a ods. 5 nariadenia (ES) č. 883/2004. Článok 6 V tomto článku sa stanovujú postupy na správne kontroly a lekárske vyšetrenia podobné postupom v článku 87 nariadenia (ES) č. 987/2009. Okrem toho sa v ňom stanovuje možnosť prijať ďalšie vykonávacie ustanovenia v tejto oblasti. Článok 7 Tento článok odkazuje na možnosť využívať postup na urovnanie sporov stanovený v dohode. Článok 8 V tomto článku sa odkazuje na prílohu II k priloženému rozhodnutiu, ktorá je podobná prílohe XI k nariadeniu (ES) č. 883/2004, a ktorá je potrebná na stanovenie potrebných osobitných ustanovení o uplatňovaní právnych predpisov San Marína v súvislosti s priloženým rozhodnutím. Článok 9 Tento článok umožňuje, aby sa za určitých podmienok naďalej uplatňovali správne postupy podľa platných dohôd medzi daným členským štátom a San Marínom. Článok 10 V tomto článku sa stanovuje možnosť uzavrieť dodatkové administratívne dohody. Článok 11 Prechodné ustanovenia stanovené v tomto článku sú podobné prechodným ustanoveniam v článku 87 ods. 1, ods. 3, ods. 4, ods. 6 a ods. 7 nariadenia (ES) č. 883/2004. Článok 12 V tomto článku sa objasňuje právne postavenie príloh k priloženému rozhodnutiu a postup na ich zmenu a doplnenie. Článok 13 V tomto článku sa objasňuje dátum nadobudnutia účinnosti priloženého rozhodnutia. 2012/0080 (NLE) Návrh ROZHODNUTIE RADY o pozícii, ktorú má Únia zaujať vo Výbore pre spoluprácu zriadenom Dohodou o spolupráci a colnej únii medzi Európskym hospodárskym spoločenstvom a Sanmarínskou republikou, pokiaľ ide o ustanovenia o koordinácii systémov sociálneho zabezpečenia RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 79 ods. 2 písm. b) v spojení s jej článkom 218 ods. 9, so zreteľom na návrh Európskej komisie, keďže: (1) V článku 22 Dohody o spolupráci a colnej únii medzi Európskym hospodárskym spoločenstvom a Sanmarínskou republikou[6] (ďalej len „dohoda“) sa stanovuje, že Výbor pre spoluprácu prijme ustanovenia na vykonanie zásad koordinácie systémov sociálneho zabezpečenia uvedených v článku 21 dohody. (2) V súlade s článkom 3 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti pripojeného k Zmluve o Európskej únii a k Zmluve o fungovaní Európskej únie [Írsko] [a] [Spojené kráľovstvo] [oznámilo] [oznámili] listom [listami] zo dňa [...] [jeho] [ich] vôľu zúčastniť sa prijatia a uplatňovania tohto rozhodnutia. (3) V súlade s článkom 1 a článkom 2 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti pripojeného k Zmluve o Európskej únii a k Zmluve o fungovaní Európskej únie a bez toho, aby tým bol dotknutý článok 4 uvedeného protokolu, [Írsko] [Spojené kráľovstvo] [tieto členské štáty] sa [nezúčastňuje] [nezúčastňujú] prijatia tohto rozhodnutia a [nie je] [nie sú] ním viazané, ani [nepodlieha] [nepodliehajú] jeho uplatňovaniu. (4) V súlade s článkami 1 a 2 Protokolu (č. 22) o postavení Dánska pripojeného k Zmluve o Európskej únii a Zmluve o fungovaní Európskej únie, Dánsko sa nezúčastňuje prijatia tohto rozhodnutia a nie je ním viazané, ani nepodlieha jeho uplatňovaniu, PRIJALA TOTO ROZHODNUTIE: Článok 1 Pozícia, ktorú má zaujať Európska únia vo Výbore pre spoluprácu zriadenom Dohodou o spolupráci a colnej únii medzi Európskym hospodárskym spoločenstvom a Sanmarínskou republikou, pokiaľ ide o vykonávanie článku 21 uvedenej dohody, sa zakladá na návrhu rozhodnutia Výboru pre spoluprácu pripojeného k tomuto rozhodnutiu Menšie zmeny v návrhu rozhodnutia môžu zástupcovia Únie vo Výbore pre spoluprácu dohodnúť bez ďalšieho rozhodnutia Rady. Článok 2 Rozhodnutie Výboru pre spoluprácu sa uverejní v Úradnom vestníku Európskej únie. Článok 3 Toto rozhodnutie nadobúda účinnosť v deň jeho prijatia. V Bruseli Za Radu predseda PRÍLOHA Návrh ROZHODNUTIE č. ../…. VÝBORU PRE SPOLUPRÁCU EÚ – SAN MARÍNO z ..., pokiaľ ide o ustanovenia o koordinácii systémov sociálneho zabezpečenia uvedené v dohode o spolupráci a colnej únii VÝBOR PRE SPOLUPRÁCU, so zreteľom na Dohodu o spolupráci a colnej únii medzi Európskym hospodárskym spoločenstvom a Sanmarínskou republikou[7], a najmä na jej článok 22, keďže: (1) V článku 21 Dohody o spolupráci a colnej únii medzi Európskym hospodárskym spoločenstvom a Sanmarínskou republikou (ďalej len „dohoda“) sa stanovujú zásady koordinácie systémov sociálneho zabezpečenia San Marína a členských štátov. (2) V článku 22 dohody sa stanovuje, že Výbor pre spoluprácu prijíma ustanovenia na vykonávanie týchto zásad. (3) Pokiaľ ide o uplatňovanie zásady nediskriminácie, týmto rozhodnutím by sa nemali udeľovať žiadne dodatočné práva vznikajúce na základe určitých skutočností alebo udalostí, ku ktorým došlo na území jednej zo strán dohody, ak sa také skutočnosti alebo udalosti podľa právnych predpisov druhej strany dohody neberú do úvahy, okrem práva na vývoz určitých dávok. (4) Pri uplatňovaní tohto rozhodnutia by malo právo pracovníkov, ktorí sú štátnymi príslušníkmi San Marína, na rodinné dávky podliehať podmienke, že ich rodinní príslušníci majú legálny pobyt s týmito pracovníkmi v členskom štáte, v ktorom sú pracovníci zamestnaní. Na základe tohto rozhodnutia by nemal vznikať žiadny nárok na rodinné dávky, pokiaľ ide o ich rodinných príslušníkov, ktorí majú pobyt v inom štáte, napr. v San Maríne. (5) Nariadením Rady (EÚ) č. 1231/2010[8] sa už rozširujú ustanovenia nariadenia (ES) č. 883/2004 a nariadenia (ES) č. 987/2009 na štátnych príslušníkov tretích krajín, na ktorých sa dovtedy tieto ustanovenia nevzťahovali výhradne z dôvodu ich štátnej príslušnosti. Nariadenie (EÚ) č. 1231/2010 sa už vzťahuje na zásadu sčítania poistných období získaných pracovníkmi, ktorí majú štátnu príslušnosť San Marína, v rôznych členských štátoch, pokiaľ ide o nárok na určité dávky, ako sa uvádza v článku 21 ods. 2 dohody. (6) Mohlo by byť potrebné stanoviť osobitné ustanovenia, ktoré zodpovedajú osobitnému charakteru právnych predpisov San Marína, aby sa uľahčilo uplatňovanie pravidiel koordinácie. (7) S cieľom zabezpečiť hladké fungovanie koordinácie systémov sociálneho zabezpečenia členských štátov a San Marína je potrebné stanoviť osobitné ustanovenia o spolupráci medzi členskými štátmi a San Marínom ako aj medzi príslušnou osobou a inštitúciou v príslušnom štáte. (8) Mali by sa prijať prechodné ustanovenia na ochranu osôb, na ktoré sa vzťahuje toto rozhodnutie, a na zabezpečenie toho, aby nestratili práva v dôsledku jeho nadobudnutia účinnosti, PRIJALA TOTO ROZHODNUTIE: ČASŤ I VŠEOBECNÉ USTANOVENIA Článok 1 Vymedzenie pojmov 1. Na účely tohto rozhodnutia: a) „dohoda“ znamená Dohodu o spolupráci a colnej únii medzi Európskym hospodárskym spoločenstvom a Sanmarínskou republikou; b) „nariadenie“ znamená nariadenie Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia[9] platné v členských štátoch Európskej únie; c) „vykonávacie nariadenie“ znamená nariadenie Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia[10]; d) „členský štát“ znamená členský štát Európskej únie; e) „pracovník“ znamená: i) na účely právnych predpisov členského štátu osobu vykonávajúcu činnosť ako zamestnanec v zmysle článku 1 písm. a) nariadenia; ii) na účely právnych predpisov San Marína osobu vykonávajúcu činnosť ako zamestnanec v zmysle takých právnych predpisov; f) „rodinný príslušník“ znamená: i) na účely právnych predpisov členského štátu rodinného príslušníka v zmysle článku 1 písm. i) nariadenia; ii) na účely právnych predpisov San Marína rodinného príslušníka v zmysle takých právnych predpisov; g) „právne predpisy“ znamenajú: i) vo vzťahu k členským štátom právne predpisy v zmysle článku 1 písm. l nariadenia, platné pre dávky, na ktoré sa vzťahuje toto rozhodnutie; ii) vo vzťahu k San Marínu príslušné právne predpisy platné v San Maríne týkajúce sa dávok, na ktoré sa vzťahuje toto rozhodnutie; h) „dávky“ znamenajú: i) vo vzťahu k členským štátom dávky v zmysle článku 3 nariadenia; ii) vo vzťahu k San Marínu zodpovedajúce dávky uplatňované v San Maríne; i) „dávky spôsobilé na vývoz“ znamenajú: i) vo vzťahu k členským štátom: – starobné dôchodky, – pozostalostné dôchodky, – dôchodky v súvislosti s pracovnými úrazmi a chorobami z povolania, – invalidné dôchodky v súvislosti s pracovnými úrazmi a chorobami z povolania, v zmysle nariadenia, okrem osobitných nepríspevkových peňažných dávok uvedených v prílohe X k nariadeniu; ii) vo vzťahu k San Marínu príslušné dávky poskytované na základe právnych predpisov San Marína s výnimkou osobitných nepríspevkových peňažných dávok, ako sa stanovuje v prílohe I k tomuto rozhodnutiu. 2. Ostatné pojmy používané v tomto rozhodnutí majú význam stanovený: a) vo vzťahu k členským štátom v nariadení a vo vykonávacom nariadení; b) vo vzťahu k San Marínu v príslušných právnych predpisoch platných v San Maríne. Článok 2 Osoby, na ktoré sa toto rozhodnutie vzťahuje Toto rozhodnutie sa vzťahuje na: a) pracovníkov, ktorí sú štátnymi príslušníkmi San Marína a ktorí sú alebo boli legálne zamestnaní na území členského štátu a na ktorých sa vzťahujú alebo vzťahovali právne predpisy jedného alebo viacerých členských štátov, a na ich pozostalých, b) rodinných príslušníkov pracovníkov uvedených v písm. a) pod podmienkou, že títo rodinní príslušníci majú alebo mali spolu s príslušným pracovníkom legálny pobyt v členskom štáte, v ktorom je príslušný pracovník zamestnaný; c) pracovníkov, ktorí sú štátnymi príslušníkmi členského štátu a ktorí sú alebo boli legálne zamestnaní na území San Marína a na ktorých sa vzťahujú alebo vzťahovali právne predpisy San Marína, a na ich pozostalých; a d) rodinných príslušníkov pracovníkov uvedených v písm. c) pod podmienkou, že títo rodinní príslušníci majú alebo mali spolu s príslušným pracovníkom legálny pobyt v San Maríne počas doby, keď tam má príslušný pracovník zamestnanie. Článok 3 Rovnosť zaobchádzania 1. S pracovníkmi, ktorí sú štátnymi príslušníkmi San Marína, legálne zamestnanými v členskom štáte a všetkými ich rodinnými príslušníkmi, ktorí tam majú spolu s nimi legálny pobyt, sa v porovnaní so štátnymi príslušníkmi členských štátov, v ktorých sú títo pracovníci zamestnaní a v súvislosti s dávkami v zmysle článku 1 ods. 1 písm. h), zaobchádza bez akejkoľvek diskriminácie založenej na štátnej príslušnosti. 2. S pracovníkmi, ktorí sú štátnymi príslušníkmi členského štátu a sú legálne zamestnaní v San Maríne, a všetkými ich rodinnými príslušníkmi, ktorí tam majú spolu s nimi legálny pobyt, sa v porovnaní so štátnymi príslušníkmi San Marína a v súvislosti s dávkami v zmysle článku 1 ods. 1 písm. h), zaobchádza bez akejkoľvek diskriminácie založenej na štátnej príslušnosti. Časť II VZŤAHY MEDZI ČLENSKÝMI ŠTÁTMI A SAN MARÍNOM Článok 4 Upustenie od podmienok pobytu 1. Dávky spôsobilé na vývoz v zmysle článku 1 ods. 1 písm. i), na ktoré majú nárok osoby uvedené v článku 2 písm. a) a c), nepodliehajú žiadnemu zníženiu, úprave, pozastaveniu, odňatiu alebo konfiškácii na základe skutočnosti, že oprávnená osoba má pobyt i) na účely dávky podľa právnych predpisov členského štátu na území San Marína, ii) na účely dávky podľa právnych predpisov San Marína na území členského štátu. 2. Rodinní príslušníci pracovníka uvedeného v článku 2 písm. b) majú nárok na dávky spôsobilé na vývoz v zmysle článku 1 ods. 1 písm. i) bodu i) tak isto ako rodinní príslušníci pracovníka, ktorý je štátnym príslušníkom príslušného členského štátu, ak títo rodinní príslušníci majú pobyt na území San Marína. 3. Rodinní príslušníci pracovníka uvedení v článku 2 písm. d) majú nárok na dávky spôsobilé na vývoz v zmysle článku 1 ods. 1 písm. i) bodu ii) tak isto ako rodinní príslušníci pracovníka, ktorý je štátnym príslušníkom San Marína, ak títo rodinní príslušníci majú pobyt na území členského štátu. ČASŤ III RÔZNE USTANOVENIA Článok 5 Spolupráca 1. Členské štáty a San Maríno si navzájom oznamujú všetky informácie týkajúce sa zmien v ich právnych predpisoch, ktoré môžu mať vplyv na vykonávanie tohto rozhodnutia. 2. Na účely vykonávania tohto rozhodnutia si poskytnú orgány a inštitúcie členských štátov a San Marína svoje služby a konajú tak, akoby vykonávali svoje vlastné právne predpisy. Správna pomoc poskytnutá uvedenými orgánmi a inštitúciami je spravidla bezplatná. Príslušné orgány členských štátov a San Marína sa však môžu dohodnúť na náhrade určitých výdavkov. 3. Orgány a inštitúcie členských štátov a San Marína môžu na účely tohto rozhodnutia priamo komunikovať medzi sebou a so zainteresovanými osobami alebo ich zástupcami. 4. Inštitúcie a osoby, na ktoré sa vzťahuje toto rozhodnutie, majú povinnosť vzájomného informovania sa a spolupráce, aby sa zabezpečilo správne vykonávanie tohto rozhodnutia. 5. Príslušné osoby musia čo najskôr informovať inštitúcie príslušného členského štátu alebo San Marína, ak je príslušným štátom San Maríno, a členského štátu pobytu alebo San Marína, ak je štátom pobytu San Maríno, o všetkých zmenách v ich osobnej alebo rodinnej situácii, ktoré ovplyvňujú ich nárok na dávky podľa tohto rozhodnutia. 6. Nedodržanie povinnosti informovania uvedenej v odseku 5 môže mať za následok uplatnenie primeraných opatrení v súlade s vnútroštátnym právom. Tieto opatrenia sú však rovnocenné opatreniam uplatniteľným na podobné situácie podľa domáceho práva a žiadateľom neznemožňujú, ani v praxi nadmerne nesťažujú, uplatňovanie práv, ktoré im udeľuje toto rozhodnutie. 7. Členské štáty a San Maríno môžu prijať svoje vnútroštátne právne predpisy, ktorými sa stanovujú podmienky overenia nároku na dávky, aby sa zohľadnila skutočnosť, že oprávnené osoby sa zdržiavajú alebo majú pobyt mimo územia štátu, v ktorom sa nachádza dlžnícka inštitúcia. Také predpisy musia byť primerané, nesmú diskriminovať z dôvodu štátnej príslušnosti a musia byť v súlade so zásadami tohto rozhodnutia. Také predpisy sa oznámia Výboru pre spoluprácu. Článok 6 Správne kontroly a lekárske vyšetrenia 1. Tento článok sa uplatňuje na osoby uvedené v článku 2 poberajúce dávky spôsobilé na vývoz uvedené v článku 1 ods. 1 písm. i), ako aj na inštitúcie poverené vykonávaním tohto rozhodnutia. 2. Ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území členského štátu a dlžnícka inštitúcia sa nachádza v San Maríne alebo ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území San Marína a dlžnícka inštitúcia sa nachádza v členskom štáte, lekárske vyšetrenie vykoná na žiadosť dlžníckej inštitúcie inštitúcia miesta, kde sa oprávnená osoba zdržiava alebo kde má pobyt, v súlade s postupmi stanovenými právnymi predpismi uplatňovanými touto inštitúciou. Ak je to potrebné, dlžnícka inštitúcia informuje inštitúciu miesta, kde sa oprávnená osoba zdržiava alebo kde má pobyt, o všetkých zvláštnych požiadavkách, ktoré sa musia splniť a o predmete lekárskeho vyšetrenia. Inštitúcia miesta, kde sa oprávnená osoba zdržiava alebo kde má pobyt, zašle správu dlžníckej inštitúcii, ktorá požiadala o lekárske vyšetrenie. Dlžnícka inštitúcia si vyhradzuje právo na vyšetrenie oprávnenej osoby lekárom podľa svojho vlastného výberu, buď na území, kde sa poberateľ dávky alebo žiadateľ o dávku zdržiava alebo kde má pobyt alebo v krajine, kde sa nachádza dlžnícka inštitúcia. Oprávnená osoba však môže byť požiadaná, aby sa vrátila do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jej náklady na cestu a ubytovanie uhradí dlžnícka inštitúcia. 3. Ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území členského štátu a dlžnícka inštitúcia sa nachádza v San Maríne alebo ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území San Marína a dlžnícka inštitúcia sa nachádza v členskom štáte, správnu kontrolu vykoná na žiadosť dlžníckej inštitúcie inštitúcia miesta, kde sa oprávnená osoba zdržiava alebo kde má pobyt. Inštitúcia miesta, kde sa oprávnená osoba zdržiava alebo kde má pobyt, zašle správu dlžníckej inštitúcii, ktorá požiadala o správnu kontrolu. Dlžnícka inštitúcia si vyhradzuje právo preskúmať situáciu oprávnenej osoby za pomoci odborníka podľa jej vlastného výberu. Oprávnená osoba však môže byť požiadaná, aby sa vrátila do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jej náklady na cestu a ubytovanie uhradí dlžnícka inštitúcia. 4. Jeden alebo viac členských štátov a San Maríno sa môžu dohodnúť na ďalších správnych ustanoveniach, pričom o tom informujú Výbor pre spoluprácu. 5. Odchylne od zásady bezplatnej vzájomnej správnej pomoci stanovenej v článku 5 ods. 2 tohto rozhodnutia platí, že skutočnú sumu výdavkov na kontroly uvedené v odseku 2 a odseku 3 tohto článku nahrádza inštitúcii, ktorá bola požiadaná o ich vykonanie, dlžnícka inštitúcia, ktorá požiadala o ich vykonanie. Článok 7 Uplatňovanie článku 24 dohody Článok 24 dohody sa uplatňuje v prípade, ak sa niektorá zo strán domnieva, že druhá strana nesplnila svoje povinnosti stanovené v článku 5 a článku 6. Článok 8 Osobitné ustanovenia na účely uplatňovania právnych predpisov San Marína Ak je to potrebné, Výbor pre spoluprácu môže stanoviť v prílohe II osobitné ustanovenia na účely uplatňovania právnych predpisov San Marína. Článok 9 Správne postupy podľa platných dvojstranných dohôd Správne postupy stanovené v platných dvojstranných dohodách medzi členským štátom a San Marínom sa môžu naďalej uplatňovať pod podmienkou, že nemajú nepriaznivý vplyv na práva a povinnosti príslušných osôb stanovené týmto rozhodnutím. Článok 10 Dohody, ktorými sa dopĺňajú postupy na vykonávanie tohto rozhodnutia Jeden alebo viac členských štátov a San Maríno môžu uzatvoriť dohody, ktorých cieľom je doplniť správne postupy na vykonávanie tohto rozhodnutia, najmä pokiaľ ide o predchádzanie podvodom a chybám a boj s nimi. ČASŤ IV PRECHODNÉ A ZÁVEREČNÉ USTANOVENIA Článok 11 Prechodné ustanovenia 1. Podľa tohto rozhodnutia nevznikajú žiadne nároky za obdobie pred nadobudnutím účinnosti tohto rozhodnutia. 2. S výhradou odseku 1 sa nadobúda nárok podľa tohto rozhodnutia, dokonca aj keď sa týka poistnej udalosti, ku ktorej došlo pred dátumom nadobudnutia účinnosti tohto rozhodnutia. 3. Každá dávka, ktorá nebola poskytnutá, alebo ktorá bola pozastavená z dôvodu štátnej príslušnosti alebo miesta pobytu príslušnej osoby, sa na žiadosť tejto osoby poskytne alebo obnoví s účinnosťou od dátumu nadobudnutia účinnosti tohto rozhodnutia za predpokladu, že nároky, na základe ktorých sa dávky predtým poskytovali, neboli vyrovnané jednorazovou platbou. 4. Ak sa žiadosť uvedená v odseku 3 predloží do dvoch rokov odo dňa nadobudnutia účinnosti tohto rozhodnutia, nároky nadobudnuté v súlade s týmto rozhodnutím sú účinné odo dňa nadobudnutia účinnosti tohto rozhodnutia, a právne predpisy ktoréhokoľvek členského štátu alebo San Marína súvisiace so zánikom alebo premlčaním nárokov sa voči príslušným osobám nesmú uplatniť. 5. Ak sa žiadosť uvedená v odseku 3 predloží po uplynutí dvojročnej lehoty po dátume nadobudnutia účinnosti tohto rozhodnutia, nároky, ktoré nezanikli alebo neboli premlčané, sú účinné od dátumu predloženia žiadosti, pokiaľ sa neuplatňujú výhodnejšie ustanovenia právnych predpisov ktoréhokoľvek členského štátu alebo San Marína. Článok 12 Prílohy k tomuto rozhodnutiu 1. Prílohy k tomuto rozhodnutiu tvoria jeho neoddeliteľnú súčasť. 2. Na žiadosť San Marína alebo Európskej únie sa môžu vykonať zmeny a doplnenia príloh, a to rozhodnutím Výboru pre spoluprácu. Článok 13 Nadobudnutie účinnosti Toto rozhodnutie nadobúda účinnosť v prvý deň po jeho uverejnení v Úradnom vestníku Európskej únie. V Bruseli Za Výbor pre spoluprácu predseda PRÍLOHA I ZOZNAM SANMARÍNSKYCH OSOBITNÝCH NEPRÍSPEVKOVÝCH PEŇAŽNÝCH DÁVOK PRÍLOHA II OSOBITNÉ USTANOVENIA NA ÚČELY UPLATŇOVANIA PRÁVNYCH PREDPISOV SAN MARÍNA [1] Ú. v. ES L 84, 28.3.2002, s. 43. [2] Ú. v. EÚ L 306, 23.11.2010. [3] Ú. v. EÚ L 166, 30.4.2004, s. 1. . [4] Ú. v. EÚ L 284, 30.10.2009, s. 1. . [5] Ú. v. EÚ L 344, 29.12.2010, s. 1. V súlade s protokolmi č. 21 a 22 nie sú Dánsko a Spojené kráľovstvo viazané nariadením (EÚ) č. 1231/2010, ani sa na nich toto nariadenie neuplatňuje. Spojené kráľovstvo je však naďalej viazané predchádzajúcim nariadením (ES) č. 859/2003, Ú. v. EÚ L 214, 20.5.2003, s. 1, a podlieha uplatňovaniu tohto nariadenia. [6] Ú. v. ES L 84, 28.3.2002, s. 43. [7] Ú. v. ES L 84, 28.3.2002, s. 43. [8] Ú. v. EÚ L 344, 29.12.2010, s. 1. [9] Ú. v. EÚ L 166, 30.4.2004, s. 1. [10] Ú. v. EÚ L 284, 30.10.2009, s. 1.